[ ] Is-sultan Assweru mbagħad għamel taxxa fuq il-pajjiżi tal-art u l-gżejjer tal-baħar. [ ] U l-opri kollha l-oħra tal-ħila u l-qawwa tiegħu, u t-tagħrif kollu tal-kobor ta' Mordekaj li bih kabbru s-sultan, jinsabu miktuba fil-kotba tal-ġrajja tas-slaten tal-Medja u l-Persja. [ ] Għax Mordekaj, il-Lhudi, kellu t-tieni post wara Assweru, u l-Lhud kienu jirrispettawh u l-kotra ta' ħutu jħobbuh, għax kien ifittex il-ġid tal-poplu tiegħu u s-sliem lin-nisel tiegħu kollu. F [ ] Imbagħad Mordekaj qal: "Dan kollu ġej minn Alla. [ ] Niftakar fil-ħolma li kelli dwar dawn il-ġrajja; kollox seħħ sal-inqas naqra; [ ] in-nixxiegħa żgħira li saret xmara kbira u d-dawl li feġġ, ix-xemx, u l-gliegel tal-ilma. "Ix-xmara hi Ester, li żżewwiġha s-sultan u għamilha sultana. [ ] Iż-żewġ draguni huma jien u Ħaman. [ ] Il-ġnus huma dawk li ngħaqdu flimkien biex jeqirdu isem il-Lhud. [ ] Il-poplu tiegħi hu l-poplu ta' Iżrael, li sejħu l-isem ta' Alla u kienu salvi. Il-Mulej salva lill-poplu tiegħu, u ħelisna minn dan l-għawġ kollu, u Alla għamel sinjali u mirakli kbar, li qatt ma saru fost il-ġnus. [ ] "Għalhekk hu għamel żewġ xorti ; waħda għall-poplu ta' Alla u l-oħra għall-bqija tal-ġnus. [ ] U dawn iż-żewġ xorti ġew fis-siegħa u l-ħin fil-jum li Alla għażel għall-ħaqq tal-ġnus kollha. [ ] Alla ftakar fil-poplu tiegħu, għamel ġustizzja mal-wirt tiegħu, [ ] għalhekk dawn il-jiem, l-erbatax u l-ħmistax tax-xahar ta' Adar, jiċċelebrawhom b'laqgħat ta' ferħ u hena quddiem Alla, għal dejjem, minn nisel għal nisel tal-poplu ta' Iżrael." Għeluq [ ] Fir-raba' sena tas-saltna ta' Tolemew u Kleopatra, Dositew, li kien jgħid li kien qassis u Levita, u Tolemew, ibnu, ġiebu din l-ittra tal-Purim, u ddikjaraw li hi ġenwina u li kien ittraduċieha Lisimaku bin Tolemew, li kien joqgħod Ġerusalemm.